Eagrán sealadach
BREITHIÚNAS NA CÚIRTE (an Tríú Dlísheomra)
13 Bealtaine 2026 (*)
(Tarchur chun réamhrialú – Sláinte phoiblí – Dlí an bhia – Rialachán (CE) Uimh. 178/2002 – Prionsabail agus feidhmeanna ginearálta – Rialachán (CE) Uimh. 852/2004 – Sláinteachas earraí bia – Airteagal 4(2) – Oibleagáidí ginearálta agus sonracha ar gach oibreoir gnó san earnáil bia – Raon – Iarscríbhinn II – Forálacha ginearálta sláinteachais maidir leis na hoibreoirí sin – Airteagal 5 – Prionsabail na hanailíse guaise agus na bpointí rialúcháin criticiúla (prionsabail AGPRC) – Raon – Fionnachtain, ag an údarás inniúil, arís agus arís eile de rianta agus tuartha lotnaidí i siopaí agus i dtrádstórais oibreora gnólachta bia – Cion coiriúil faoin dlí náisiúnta i gcur chun feidhme Airteagal 17(2), an tríúú fomhír, de Rialachán Uimh. 178/2002)
I gCás C-483/24,
IARRAIDH ar réamhrialú faoi Airteagal 267 CFAE, ón Cour de cassation (an Chúirt um Achomharc Deiridh, an Bheilg), trí bhreith an 26 Meitheamh 2024, a fuarthas ag an gCúirt an 10 Iúil
2024, sna himeachtaí
Aldi SA,
idiragraí :
Procureur général près la cour d’appel de Liège,
tugann AN CHÚIRT (an Tríú Dlísheomra),
agus í comhdhéanta mar seo a leanas: C. Lycourgos, Uachtarán Dlísheomra, O. Spineanu–Matei, S. Rodin, N. Piçarra (Rapóirtéir) agus
N. Fenger, Breithiúna,
Abhcóide Ginearálta: J. Kokott,
Cláraitheoir: G. Chiapponi, Riarthóir,
ag féachaint don nós imeachta i scríbhinn, agus tar éis éisteacht an 25 Meitheamh 2025,
tar éis breithniú a dhéanamh ar na barúlacha arna dtíolacadh thar ceann na bpáirtithe seo a leanas:
–        Aldi SA, ag N. Cariat  agus D. Verwaerde, avocats, agus H. Van Bavel, advocaat,
–        Rialtas na Beilge, ag P. Cottin, M. Jacobs agus C. Pochet, i gcáil Gníomhairí,
–        Éire, ag M. Browne, Príomh-Aturnae Stáit, S. Finneagan agus A. Joyce, i gcáil Gníomhairí, le cúnamh ó B. Quigley, Abhcóide Sinsearach, agus S. Brittain, Abhcóide,
–        Rialtas na Gréige, ag E. Leftheriotou agus A. Vasilopoulo, i gcáil Gníomhairí,
–        Rialtas na Fraince, ag P. Chansou agus B. Travard, i gcáil Gníomhairí,
–        Rialtas Lucsamburg, ag A. Germeaux agus T. Schell, i gcáil Gníomhairí,
–        Rialtas na hÍsiltíre, ag M. K. Bulterman agus J. Langer, i gcáil Gníomhairí,
–        Rialtas na Polainne, ag B. Majczyna agus D. Lutostańska, i gcáil Gníomhairí,
–        An Coimisiúin Eorpach, ag F. Le Bot agus M. Zerwes, i gcáil Gníomhairí,
tar éis éisteacht le Tuairim an Abhcóide Ghinearálta ag éisteacht an 9 Deireadh Fómhair 2025,
an Breithiúnas seo a leanas:
Breithiúnas
1        Baineann an iarraidh ar réamhrialú le léiriú Airteagal 4(2) agus pointe 2(c) de Chaibidil I, pointe (a) de Chaibidil V agus pointí 2 go 4 de Chaibidil IX d’Iarscríbhinn II a ghabhann le Rialachán (CE) Uimh. 852/2004 ó Pharlaimint na hEorpa agus ón gComhairle an 29 Aibreán 2004, maidir le sláinteachas earraí bia (IO 2004 L 139, lch. 1, agus ceartúcháin IO 2004 L 226, lch. 3 agus IO 2013, L 160, lch. 16).
2        Rinneadh an iarraidh seo in imeachtaí coiriúla a tionscnaíodh i gcoinne oibreoir san earnáil bia, Aldi SA, atá á ionchúiseamh as roinnt cionta coiriúla mar gheall ar shárú ar Rialachán Uimh. 852/2004.
An dlí lena mbaineann
Rialachán (CE) Uimh. 178/2002
3        Is mar seo a leanas atá an fhoclaíocht in aithris 30 de Rialachán (CE) Uimh. 178/2002 ó Pharlaimint na hEorpa agus ón gComhairle an 28 Eanáir 2002, lena leagtar síos prionsabail ghinearálta agus ceanglais ghinearálta dhlí an bhia, lena mbunaítear an tÚdarás Eorpach um Shábháilteacht Bia agus lena leagtar síos nósanna imeachta in ábhair a bhaineann le sábháilteacht bia (IO 2002 L 31, lch. 1):
‘Is é oibreoir gnólacht san earnáil bia atá sa riocht is fearr chun córas sábháilte a fhorbairt um sholáthair bia agus chun a áirithiú go bhfuil an bia a sholáthraíonn sé sábháilte. Dá bhrí sin, is ar an oibreoir sin a bheidh an phríomhfhreagracht dhlíthiúil as sábháilteacht bia a áirithiú. [...]’
[Aistriúchán neamhoifigiúil]
4        Foráiltear mar a leanas le hAirteagal 1(1) den Rialachán sin, dar teideal ‘Ábhar agus raon feidhme’:
‘Leagtar síos leis an Rialachán seo na forálacha bunúsacha maidir le hardleibhéal cosanta a áirithiú do shláinte an duine agus do leasanna tomhaltóirí i ndáil le bia, agus ag cur san áireamh, go háirithe, éagsúlacht an tsoláthair bia, lena n-áirítear táirgeadh traidisiúnta, agus feidhmiú éifeachtach an mhargaidh inmheánaigh á áirithiú ag an am céanna. Bunaítear leis prionsabail agus freagrachtaí coiteanna, an modh chun bonn láidir eolaíochta, socruithe agus nósanna imeachta eagraíochtúla éifeachtúla a sholáthar chun bonn taca a chur faoin gcinnteoireacht in ábhair a bhaineann le sábháilteacht bia agus beatha.’
[Aistriúchán neamhoifigiúil]
5        Foráiltear mar a leanas le hAirteagal 3 den Rialachán sin, dar teideal ‘Sainmhínithe eile’:
‘Chun críocha an Rialacháin seo, beidh feidhm ag na sainmhínithe seo a leanas:
[...]
(2)      ciallaíonn “gnóthas in earnáil an bhia”, aon ghnóthas, bíodh sin ar mhaithe le brabús a dhéanamh nó ná bíodh agus bíodh sé poiblí nó príobháideach, a dhéanann gníomhaíochtaí a bhaineann le céimeanna an táirgthe, na próiseála agus an dáilte bia;
(3)      ciallaíonn “oibreoir in
earnáil an bhia”, an duine nó na daoine nádúrtha nó dlítheanacha atá freagrach as a áirithiú go gcomhlíontar cheanglais dhlí an bhia laistigh den ghnóthas atá ag feidhmiú in earnáil an bhia atá faoina rialú;
[...]
(9)      ciallaíonn “riosca”, feidhm den dóchúlacht agus den tromchúis go n-imreofar tionchar díobhálach ar an tsláinte, mar gheall ar ghuais a bheith ann;
[...]
(14)      ciallaíonn “guais”, oibreán bitheolaíoch, ceimiceach nó fisiceach i mbia nó i mbeatha nó riocht bia nó beatha a d’fhéadfadh éifeacht dhíobhálach a bheith aige ar an tsláinte;
[...]’
[Aistriúchán neamhoifigiúil]
6        Foráiltear mar a leanas le hAirteagal 14 den Rialachán sin, dar teideal Ceanglais maidir le sábháilteacht bia’:
‘1.      Ní chuirfear aon bhia ar an margadh mura bhfuil sé sábháilte.
2.      Measfar nach bhfuil bia sábháilte más rud é:
(a)      go bhfuil sé díobhálach don tsláinte ;
(b)      go bhfuil sé mí-oiriúnach lena chaitheamh ag an duine.
[...]
5.      Chun a chinneadh an bhfuil bia mí-oiriúnach lena chaitheamh ag an duine, cuirfear san áireamh an bhfuil an bia do-ghlactha lena chaitheamh ag an duine i bhfianaise na húsáide atá beartaithe dó, ar chúiseanna éillithe de thionscnamh seachtrach nó de thionscnamh eile, nó trí bhíthin an mhorgtha, an mheatha, nó an lobhaidh.
[...]’
[Aistriúchán neamhoifigiúil]
7        De réir fhorálacha
Airteagal 17 de Rialachán Uimh. 178/2002, dar teideal ‘Freagrachtaí’:
‘1.      Áiritheoidh oibreoirí gnólachtaí bia agus beatha, ag gach céim den táirgeadh, den phróiseáil agus den dáileadh sa ghnólacht atá faoina rialú, go bhfuil an bia nó an bheatha ag teacht le ceanglais dhlí an bhia is infheidhme maidir lena ngníomhaíochtaí agus fíoróidh siad go gcomhlíontar na ceanglais sin.
2.      Áiritheoidh na Ballstáit go gcuirfear dlí an bhia i bhfeidhm; déanfaidh siad faireachán agus fíorú ar chomhlíonadh cheanglais ábhartha dhlí an bhia ag oibreoirí gnólachtaí bia agus beatha ag gach céim den táirgeadh, den phróiseáil agus den dáileadh.
[...]
Leagfaidh na Ballstáit rialacha síos freisin maidir leis na bearta agus leis na pionóis is infheidhme maidir le sáruithe ar dhlí an bhia agus na beatha. Beidh feidhm éifeachtach, comhréireach, athchomhairleach ag na bearta agus ag na pionóis dá bhforáiltear.’
[Aistriúchán neamhoifigiúil]
Rialachán Uimh. 852/2004
8        Leagtar an méid seo a leanas síos le haithrisí 1, 7, 8, 12 agus 16 de Rialachán Uimh. 852/2004:
‘(1)      Tá sé ar cheann de chuspóirí bunúsacha de dhlí an bhia go mbainfear amach ardleibhéal cosanta do bheatha agus do shláinte an duine, mar a leagtar amach i [Rialachán Uimh. 178/2002], [lena leagtar síos] prionsabail choiteanna eile agus sainmhínithe coiteanna i ndlí náisiúnta agus i ndlí bia an Chomhphobail
freisin, lena n-áirítear an cuspóir saorghluaiseacht bia a bhaint amach laistigh den Chomhphobal.
[...]
(7)      Is é príomhchuspóir na rialacha nua ginearálta agus sonracha sláinteachais ardleibhéal cosanta a áirithiú do thomhaltóirí maidir le sábháilteacht bia.
(8)      Tá gá le cur chuige comhtháite chun sábháilteacht bia a áirithiú ó áit an táirgthe phríomhúil chomh fada leis an margadh agus lena n-áirítear an bia a chur ar an margadh nó a onnmhairiú. Ba cheart do gach oibreoir san earnáil bia feadh an tslabhra bia a áirithiú nach gcuirfear sábháilteacht bia i mbaol.
[...]
(12)      Is de thoradh roinnt fachtóir
a bhaintear sábháilteacht bia amach: ba cheart ceanglais maidir le híosleibhéal sláinteachais a leagan síos sa reachtaíocht, ba cheart rialuithe oifigiúla a bheith curtha ar bun chun comhlíonadh oibreoirí gnólachtaí bia a sheiceáil, agus ba cheart oibreoirí gnólachtaí bia cláir agus nósanna imeachta sábháilteachta bia atá bunaithe ar [phrionsabail na hAnailíse Guaise agus Pointí Rialúcháin Criticiúla (“prionsabail AGPRC”)].
[...]
(16)      Tá gá le solúbthacht freisin chun úsáid leanúnach modhanna seanbhunaithe ag céim ar bith den táirgeadh, den phróiseáil nó den dáileadh bia agus maidir leis na ceanglais struchtúracha a fhorchuirtear ar bhunaíochtaí a chumasú. [...] Níor cheart go gcuirfeadh an
tsolúbthacht isteach ar chuspóirí sláinteachais bia, áfach. [...]’
[Aistriúchán neamhoifigiúil]
9        Foráiltear mar a leanas le hAirteagal 1(1) den Rialachán sin, dar teideal ‘Raon feidhme’:
‘Leagtar síos sa Rialachán seo rialacha ginearálta d’oibreoirí san earnáil bia maidir le sláinteachas earraí bia, agus aird ar leith á tabhairt ar na prionsabail seo a leanas:
(a)      Is ar oibreoir an ghnólacht bhia a bheidh an phríomhfhreagracht as sábháilteacht bia;
(b)      is gá an tsábháilteacht bia a áirithiú ag gach céim den bhiashlabhra, agus an táirgeadh príomhúil ina phointe tosaigh;
[...]
(d)      ba cheart go méadófaí freagracht na n-oibreoirí san earnáil bia trí nósanna imeachta bunaithe ar AGPRC a chur i bhfeidhm go forleathan, mar aon le cur i bhfeidhm dea-chleachtais sláinteachais;
[...]’
[Aistriúchán neamhoifigiúil]
10      Foráiltear don mhéid seo a leanas le hAirteagal 2 den Rialachán sin, dar teideal ‘Sainmhínithe’:
‘1.      Chun críocha an Rialacháin seo, beidh feidhm ag na sainmhínithe seo a leanas:
(a)       ciallaíonn “sláinteachas bia”, (sláinteachas), na bearta agus na coinníollacha is gá chun guaiseacha a rialú agus chun a áirithiú go bhfuil bia oiriúnach lena chaitheamh ag an duine, agus an úsáid atá beartaithe dó á cur san áireamh;
[...]
(d)       ciallaíonn “údarás inniúil”, údarás lárnach Ballstáit atá inniúil comhlíonadh cheanglais an Rialacháin seo a áirithiú nó aon údarás a dtarmligtear an inniúlacht sin chuige; cumhdaítear ann freisin, más iomchuí, údarás comhfhreagrach tríú tír;
[...]
(f)       ciallaíonn “éilliú”, guais a bheith ann nó a thabhairt isteach ;
[...]
2.      Beidh feidhm freisin ag na sainmhínithe a leagtar síos i Rialachán (CE) Uimh. 178/2002.
[...]’
[Aistriúchán neamhoifigiúil]
11      Foráiltear mar a leanas le hAirteagal 3 den Rialachán sin, dar teideal ‘Oibleagáid ghinearálta’:
‘Áiritheoidh oibreoirí gnólachtaí bia go gcomhlíonfar na ceanglais sláinteachais ábhartha a leagtar síos sa Rialachán seo ag gach céim de tháirgeadh, de phróiseáil agus de dháileadh na n-earraí bia atá faoina rialú.’
[Aistriúchán neamhoifigiúil]
12      Foráiltear mar a leanas le hAirteagal 4(2) de Rialachán Uimh. 852/2004, dar teideal ‘Ceanglais sláinteachais ghinearálta agus shonracha’:
‘Comhlíonfaidh oibreoirí gnólachtaí bia, ag céim ar bith de tháirgeadh, de phróiseáil agus de dháileadh an bhia [...] na rialacha ginearálta maidir le sláinteachas a leagtar amach in Iarscríbhinn II [...]’
[Aistriúchán neamhoifigiúil]
13      Foráiltear mar a leanas le hAirteagal 5 den Rialachán sin, dar teideal ‘Anailís ghuaise agus pointí rialúcháin criticiúla’:
‘1.      Déanfaidh oibreoirí gnólachtaí bia nós imeachta buan nó nósanna imeachta buana a bhunú, a chur chun feidhme agus a chothabháil bunaithe ar phrionsabail AGPRC.
2.      Is iad seo a leanas prionsabail AGPRC :
(a)      aon ghuais a aithint ar gá í a chosc, a chealú ná a laghdú chuig leibhéil atá inghlactha;
(b)      na pointí criticiúla rialaithe a aithint ag an gcéim nó ag na céimeanna ina bhfuil rialú riachtanach chun guais a chosc nó a chealú nó chun í a laghdú chuig leibhéil atá inghlactha;
(c)      teorainneacha criticiúla a bhunú ag pointí criticiúla rialaithe chun idirdhealú a dhéanamh idir a bhfuil inghlactha agus a bhfuil do-ghlactha maidir le cosc, cealú agus laghdú na nguaiseacha atá aitheanta;
(d)      nósanna imeachta éifeachtúla monatóireachta a bhunú agus a chur chun feidhme ag pointí criticiúla rialaithe;
(e)      gníomhaíochtaí ceartaitheacha a bhunú i gcás go léireofar leis an monatóireacht nach bhfuil pointe criticiúil rialaithe á rialú;
(f)      nósanna imeachta a bhunú a chuirfear i gcrích go rialta, chun a fhíorú go bhfuil na bearta a ndéantar cur síos orthu i bhfomhíreanna (a) go (e) ag feidhmiú go héifeachtúil; agus
(g)      doiciméid agus taifid a bhunú a bheidh comhréireach le cineál agus toirt an ghnóthais bhia agus a thaispeánfaidh go bhfuil na bearta a ndéantar cur síos orthu i bhfomhíreanna (a) go (f) á gcur i bhfeidhm go héifeachtúil.
[...]’
[Aistriúchán neamhoifigiúil]
14      Is é an teideal atá ar Iarscríbhinn II den Rialachán sin ná ‘Ceanglais ghinearálta sláinteachais do gach oibreoir gnólachta bia (ach amháin i gcás go bhfuil feidhm ag Iarscríbhinn I)’. Foráiltear mar a leanas i bpointe 2 de Chaibidil I, dar teideal ‘Ceanglais ghinearálta maidir le háitribh a úsáidtear le haghaidh bia (seachas na háitribh a liostaítear i gCaibidil III)’:
‘I dtaca lena leagan amach, lena ndearadh, lena dtógaint, agus lena suíomh, agus lena dtoisí, ní mór go mbeadh an méid seo a leanas indéanta
in áitreabh bia:
[...]
(c)       cur chun feidhme dea-chleachtas sláinteachais a éascú, lena n-áirítear cosc ar éilliú agus go háirithe rialú ar lotnaidí’.
[...]’
[Aistriúchán neamhoifigiúil]
15      Foráiltear don mhéid seo a leanas i bpointe 1 de Chaibidil V d’Iarscríbhinn II, dar teideal ‘Ceanglais maidir le trealamh’:
‘Ní mór gach earra, suiteáil agus trealamh a mbíonn bia i dteagmháil leo:
(a)      a ghlanadh go héifeachtach agus, i gcás gurb iomchuí, a dhíghalrú. Ní mór go ndéanfaí glanadh agus díghalrú ar bhonn sách rialta chun aon riosca éillithe a sheachaint ;
[...] ’
[Aistriúchán neamhoifigiúil]
16      Foráiltear i
bpointe 2 go pointe 4 de Chaibidil IX d’Iarscríbhinn II, dar teideal ‘Ceanglais maidir le hearraí bia’:
‘2.      Ní mór na hamhábhair agus na comhábhair ar fad arna stóráil ag gnólacht bia a choimeád faoi dhálaí iomchuí a cheapfar chun meathlú díobhálach a chosc agus iad a chosaint ar éilliú.
3.      Ag gach céim den táirgeadh, den phróiseáil agus den dáileadh, ní mór bia a chosaint ar aon éilliú a d’fhágfadh go mbeadh sé mí-oiriúnach lena chaitheamh ag an duine, neamhshábháilte, nó éillithe sa chaoi nach bhféadfaí a mheas go réasúnta go bhfuil sé oiriúnach lena chaitheamh sa staid sin.
4.      Ní mór modhanna a fhorbairt a bheidh leordhóthanach chun dul i ngleic le lotnaidí. [...]’
[Aistriúchán neamhoifigiúil]
An díospóid sna príomhimeachtaí agus na ceisteanna a tharchuirtear le haghaidh réamhrialú
17      Tar éis inniúchtaí a bheith déanta an 20 Meán Fómhair 2020, an 25 Samhain 2021, an 12 Eanáir 2022, an 4, 7 agus an 8 Feabhra 2022, an 29 Meitheamh 2022, agus an 6 agus an 13 Iúil 2022 i sé shiopa agus iosta amháin arna n-oibriú ag Aldi, dhréachtaigh an t-údarás inniúil, de réir bhrí Airteagal 2(1)(d) de Rialachán Uimh. 852/2004, roinnt tuarascálacha inar taifeadadh, inter alia, 11 ócáid, tuartha creimirí a bheith ann agus, ar thrí ócáid, earraí creimthe agus salaithe a bheith á gcur ar díol i siopaí, salachar a bheith ann agus riosca éillithe a bheith ann, agus easpa aon chórais rialaithe ar táirgí arna seachadadh.
18      Dá bhrí sin, d’ionchúisigh Oifig an Ionchúisitheora Phoiblí Aldi as cion coiriúil faoin dlí náisiúnta mar gheall ar shárú, ag aon oibreoir gnólachta bia, de réir bhrí Airteagal 3(3) de Rialachán Uimh. 178/2002, ar a oibleagáidí faoi Airteagal 4 arna léamh i gcomhar le forálacha áirithe d’Iarscríbhinn II a ghabhann le Rialachán Uimh. 852/2004.
19      Le breithiúnas an 15 Márta 2023, d’éigiontaigh an tribunal correctionnel du Luxembourg, division Neufchâteau (Cúirt Choiriúil, Lucsamburg, Rannán Neufchâteau, (an Bheilg)), Aldi de na cúisimh uile ina choinne.
20      Le breithiúnas an 12 Feabhra 2024, sheas an cour d’appel de Liège (an Chúirt Achomhairc, Liège, (an Bheilg)) leis an mbreithiúnas sin, agus chinn sé nach bhforchuirtear ar oibreoirí gnólachtaí bia, le Rialachán Uimh. 852/2004, a oibríonn ag céim ar bith den slabhra táirgthe, próiseála agus dáilte bia oibleagáid toraidh i réimse an rialaithe lotnaidí, ach sraith oibleagáidí díchill. Dá bhrí sin, ní sárú ann féin ar an Rialachán sin é rianta agus tuartha lotnaidí laistigh de na siopaí agus san iosta lena mbaineann. Bhraith an Chúirt sin ar phrionsabail AGPRC a leagtar amach in Airteagal 5 den Rialachán sin agus ar an bhfógra ón gCoimisiún maidir le cur chun feidhme na gcóras bainistíochta um shábháilteacht bia lena gcumhdaítear dea-chleachtais sláinteachais agus nósanna imeachta atá bunaithe ar phrionsabail AGPRC, lena n-áirítear éascú/solúbthacht an chur chun feidhme i ngnólachtaí bia áirithe (IO 2022 C 355, lch. 1).
21      Rinne an tIonchúisitheoir Poiblí atá ceangailte leis an cour d’appel de Liège (an Chúirt Achomhairc, Liège, an Bheilg) achomharc ar phointe dlí os comhair an Cour de cassation (an Chúirt um Achomharc Deiridh, an Bheilg), arb í an chúirt a rinne an tarchur í, ag maíomh go bhfágtar gan bhrí an ceanglas maidir le sláinteachas agus sábháilteacht bia a bunaíodh le Rialachán Uimh. 852/2004 mar gheall ar an léiriú sin. Dar leis, ní bhaineann an rogha a thugtar d’oibreoirí gnólachtaí bia leis an Rialachán sin ach leis an rogha cleachtas atá le glacadh, agus ní leis an toradh atá le fáil. Dá bhrí sin, is leor cinneadh an údaráis inniúil go bhfuil rianta agus tuar lotnaidí ann chun a chruthú nár comhlíonadh an ceanglas sin, gan ceangal a bheith ar an údarás sin a shuíomh nár bhain an t-oibreoir lena mbaineann úsáid as gach modh gurbh fhéidir chun an ghuais sin a rialú.
22      Sna himthosca sin, chinn an Cour de cassation (an Chúirt um Achomharc Deiridh) bac a chur ar na himeachtaí agus an cheist seo a leanas a tharchur chuig an gCúirt Bhreithiúnais le haghaidh réamhrialú:
‘Leis na hoibleagáidí a leagtar síos le hAirteagal 4(2) den [Rialachán Uimh. 852/2004] agus le hIarscríbhinn II a ghabhann leis an Rialachán sin agus go sonrach le pointe 2(c) de Chaibidil I, pointe 1(a) de Chaibidil V, pointí 2., 3. agus 4. de Chaibidil IX, an bhforchuirtear oibleagáid chun toradh a bhaint amach ar oibreoirí na hearnála bia mórdhíola agus miondíola sa chaoi gur leor go dtugtar faoi deara rianta agus tuartha lotnaidí i siopaí agus i dtrádstórais, seachas i gcás force majeure, cúis sheachtrach nó earráid dhosheachanta, chun sárú ar an Rialachán a chinneadh, nó an bhfuil oibreoirí gnólachtaí bia faoi réir oibleagáid díchill amháin, eadhon gach iarracht a dhéanamh chun lotnaidí a chosc sa chaoi nach leor go dtabharfaidh an t-údarás riaracháin náisiúnta rianta agus tuartha lotnaidí faoi deara i siopa agus i dtrádstórais chun sárú ar an Rialachán sin a léiriú?’
An cheist a tharchuirtear
Inghlacthacht
23      Ina bharúlacha i scríbhinn, áitíonn Aldi, ós rud é nár ionchúisíodh é as sáruithe ar fhorálacha Chaibidil V, pointe 1(a), agus Chaibidil IX, pointe 2, d’Iarscríbhinn II a ghabhann le Rialachán Uimh. 852/2004, nach bhfuil ach an léiriú ar Chaibidil I, pointe 2(c), agus ar Chaibidil IX, pointí 3 agus 4, den Iarscríbhinn sin ábhartha do thoradh na n-imeachtaí coiriúla sna príomhimeachtaí.
24      De réir cásdlí socair, i gcomhthéacs nós imeachta a leagtar síos in Airteagal 267 CFAE, is faoin gcúirt náisiúnta amháin atá sé, ar tugadh an díospóid os a comhair agus nach mór freagracht a ghlacadh as an gcinneadh breithiúnach ina dhiaidh sin, i bhfianaise imthosca sonracha an cháis, an gá atá le réamhrialú a mheas ionas go mbeidh sí in ann a breithiúnas a thabhairt agus ábharthacht na gceisteanna arna gcur aici faoi bhráid na Cúirte Breithiúnais araon a chinneadh. Dá bhrí sin, i gcás go mbaineann na ceisteanna a tharchuirtear le léiriú dhlí an Aontais, tá an Chúirt faoi cheangal, i bprionsabal, rialú a dhéanamh (breithiúnais an 2 Nollaig 2025,
Stichting Right to Consumer Justice agus Stichting App Stores Claims, C-34/24, EU:C:2025:936, mír 39, agus an 18 Nollaig 2025, Lukoil Bulgaria, C-260/24, EU:C:2025:988, mír 18 agus an cásdlí dá dtagraítear).
25      Ní féidir leis an gCúirt Bhreithiúnais diúltú rialú a thabhairt maidir le ceist arna tarchur ag cúirt náisiúnta ach amháin má dhealraíonn sé go follasach nach bhfuil baint ar bith ag an léiriú arna iarraidh ar dhlí an Aontais le fíorais iarbhír nó cuspóir na díospóide sna príomhimeachtaí, gur fadhb de chineál hipitéiseach í nó nach bhfuil an fhaisnéis fhíorasach agus dhlíthiúil is gá ag an gCúirt chun freagra úsáideach a thabhairt ar na ceisteanna a cuireadh uirthi (breithiúnas an 29 Eanáir 2026, Fondazione Teatro alla Scala di Milano, C-668/24, EU:C:2026:60, mír 35 agus an cásdlí dá dtagraítear).
26      Sa chás seo, beag beann ar cé acu a bhí nó nach raibh forálacha phointe 1(a) de Chaibidil V agus phointe 2 de Chaibidil IX d’Iarscríbhinn II a ghabhann le Rialachán Uimh. 852/2004 ag brath go sonrach sna himeachtaí coiriúla a tionscnaíodh i gcoinne Aldi, is leor a thabhairt faoi deara go gcuireann na ceanglais sin le sábháilteacht bia a áirithiú agus go bhfuil siad mar chuid den chomhthéacs nach mór an Iarscríbhinn sin ina hiomláine a léiriú ina leith. Dá bhrí sin, ní féidir a mheas nach bhfuil aon bhaint ag an léiriú atá á lorg ar na forálacha sin le fíorais iarbhír ná le cuspóir na díospóide sna príomhimeachtaí ná go bhfuil an fhadhb a d’ardaigh an chúirt a rinne an tarchur i ndáil leis na forálacha sin hipitéiseach.
27      Thairis sin, ag an éisteacht os comhair na Cúirte, d’áitigh Aldi nach mbaineann an cheist a tarchuireadh le léiriú dhlí an Aontais, ach le cur i bhfeidhm pionós coiriúil dá bhforáiltear le reachtaíocht na Beilge, ós rud é nach bhfuil aon fhoráil maidir le pionóis choiriúla i Rialachán Uimh. 852/2004.
28      Mar a luaigh tAbhcóide Ginearálta i mír 29 dá Tuairim, tá amhras ar an gcúirt a rinne an tarchur maidir le raon feidhme na n-oibleagáidí a fhorchuirtear ar oibreoirí gnólachtaí bia le Rialachán Uimh 852/2004, ina dtagraítear go sainráite do Rialachán Uimh. 178/2002. Ceanglaítear leis an tríú fomhír d’Airteagal 17(2) den Rialachán sin ar na Ballstáit foráil a dhéanamh maidir le bearta agus pionóis éifeachtacha, chomhréireacha agus athchomhairleacha is infheidhme do sháruithe ar dhlí bia an Aontais.
29      Dá bhrí sin, tagann an cás seo faoi raon feidhme dhlí an Aontais, ós rud é go mbaineann na príomhimeachtaí le sáruithe ar Rialachán Uimh. 852/2004 i leith Aldi agus a bhunaigh reachtas na Beilge mar chionta coiriúla, agus go deimhin baineann an cheist a tharchuirtear le léiriú an Rialacháin sin.
30      Leanann sé ón méid thuas go bhfuil an cheist a tharchuirtear le haghaidh réamhrialú inghlactha.
Substaint
31      Ba cheart a thabhairt faoi deara mar réamhphointe, de réir cásdlí socair, sa nós imeachta a leagtar síos le hAirteagal 267 CFAE lena bhforáiltear do chomhar idir na cúirteanna náisiúnta agus an Chúirt Bhreithiúnais, gur faoin gCúirt Bhreithiúnais atá sé freagra a thabhairt ar an
gcúirt náisiúnta a bheidh úsáideach di agus lena gcuirfear ar a cumas cinneadh a dhéanamh sa chás atá os a comhair. Chuige sin, d’fhéadfadh sé go mbeadh ar an gCúirt na ceisteanna a tarchuireadh chuici a athfhoirmliú. Ina theannta sin, d’fhéadfadh sé go measann an Chúirt Bhreithiúnais gur gá forálacha dhlí an Aontais a chur san áireamh nár thagair an chúirt náisiúnta dóibh i bhfoclaíocht a ceiste (féach breithiúnais an 20 Márta 1986, Tissier, 35/85, EU:C:1986:143, mír 9, agus an 1 Lúnasa 2025, Alace agus Canpelli, C-758/24 agus C-759/24, EU:C:2025:591, mír 44).
32      Lena ceist aonair, fiafraíonn an chúirt a rinne an tarchur, go bunúsach, an bhfuil forálacha Iarscríbhinn II, Caibidil I, pointe 2(c), Caibidil V, pointe 1(a), agus Caibidil IX, pointí 2 go 4, a ghabhann le Rialachán Uimh. 852/2004, arna léamh i gcomhar le hAirteagal 4(2) agus Airteagal 5(1) agus (2) den Rialachán sin, a léiriú sa chaoi gur leor cinneadh an údaráis inniúil maidir le rianta agus tuartha lotnaidí i siopaí agus i dtrádstórais gnólachtaí bia chun a shuíomh gur sáraíodh na hoibleagáidí atá ar an oibreoir gnólachta bia a rialaíonn an gnólacht sin, faoi na forálacha sin, gan gá a chruthú, ina theannta sin, nár bhain an t-oibreoir sin úsáid as gach modh gurbh fhéidir chun lotnaidí den sórt sin a chosc.
33      Mar réamhphointe, ba cheart a mheabhrú gurb é príomhchuspóir Rialachán Uimh. 852/2004 ardleibhéal cosanta do thomhaltóirí a áirithiú i dtaca le sábháilteacht bia, mar is léir go háirithe ó aithris 7 den Rialachán sin. Cuireann an cuspóir sin féin le cuspóir bunúsach de dhlí bia an Aontais a bhaint amach, eadhon ardleibhéal cosanta do bheatha agus do shláinte an duine a bhaint amach, dá dtagraítear freisin i Rialachán Uimh. 178/2002, mar is léir, go háirithe, ó Airteagal 1(1) de.
34      Leis an Rialachán sin, mar a luaitear in aithris 1 de Rialachán Uimh. 852/2004, leagtar amach freisin prionsabail choiteanna agus sainmhínithe coiteanna eile i réimse an dlí bia náisiúnta agus dhlí bia an Aontais. Dá bhrí sin, tá dlúthnasc idir Rialachán Uimh. 178/2002 agus Rialachán Uimh. 852/2004, a bhforáiltear in Airteagal 2(2) de go bhfuil feidhm ag na sainmhínithe a leagtar síos sa chéad Rialachán freisin i gcomhthéacs an dara Rialachán.
35      Ar an gcéad dul síos, foráiltear le hAirteagal 14(1) agus (2) de Rialachán Uimh. 178/2002 nach bhféadfar aon bhia a chur ar an margadh má tá sé ‘neamhshábháilte’, is é sin le rá, má mheastar go ndéanfadh sé dochar do shláinte an duine nó má mheastar é a bheith mí-oiriúnach lena chaitheamh ag an duine.
36      Ina dhiaidh sin, le hAirteagal 17(1) den Rialachán sin, arna léamh i bhfianaise aithris 30, is ar an oibreoir gnólachta bia, mar a shainmhínítear in Airteagal 3(3) den Rialachán sin, a bheidh an phríomhfhreagracht dhlíthiúil as a áirithiú, ag gach céim den táirgeadh, den phróiseáil agus den dáileadh sa ghnólacht atá faoina rialú, go bhfuil an bia nó an bheatha ag teacht le ceanglais dhlí an bhia is infheidhme maidir lena ngníomhaíochtaí agus fíoróidh siad an gcomhlíontar na ceanglais sin. Sa chomhthéacs sin, de réir Airteagal 1(1)(a) den Rialachán maidir le sláinteachas bia, is ar an oibreoir gnólachta bia atá an phríomhfhreagracht as sábháilteacht bia.
37      Ar deireadh, sainmhínítear an coincheap ‘éilliú’ in Airteagal 2(1)(f) de Rialachán Uimh. 852/2004 mar ‘ghuais’ a bheith ann nó a thabhairt isteach, coincheap a shainmhínítear é féin in Airteagal 3(14) de Rialachán Uimh. 178/2002 mar oibreán bitheolaíoch, ceimiceach nó fisiceach atá i mbia nó riocht ina bhfuil sé a bhféadfadh éifeacht dhíobhálach a bheith aige ar an tsláinte.
38      Deimhnítear leis an sainmhíniú leathan ar an gcoincheap sin ‘éilliú’, tiomantas reachtas an Aontais chun ardleibhéal sábháilteachta bia a chur chun cinn (féach chuige sin, breithiúnais an 12 Meán Fómhair 2019, A agus páirtithe eile, C-347/17, EU:C:2019:720, mír 40, agus an 22 Feabhra 2024, Micreos Food Safety, C-745/22, EU:C:2024:160, mír 42).
39      Shonraigh an Chúirt cheana féin go bhféadfadh tábhacht an chuspóra maidir le sábháilteacht bia a áirithiú, agus dá bhrí sin, ardleibhéal cosanta do thomhaltóirí a áirithiú, údar a thabhairt le hiarmhairtí diúltacha eacnamaíocha, fiú iarmhairtí suntasacha, d’oibreoirí gnólachtaí bia (féach, chuige sin, breithiúnas an 2 Meán Fómhair 2021, Association of Independent Meat Suppliers agus Cleveland Meat Company, C-579/19, EU:C:2021:665, mír 97).
40      Is i bhfianaise na gcuspóirí agus na bprionsabal dá dtagraítear i míreanna 33 go 39 den bhreithiúnas seo nach mór léiriú a dhéanamh ar gach ceann d’fhorálacha Rialachán Uimh. 852/2004 atá ábhartha maidir le freagra na ceiste a tharchuirtear, d’fhonn na forálacha sin a chur chun feidhme go héifeachtach.
41      Sa chéad áit, ceanglaítear le hAirteagal 4(2) de Rialachán Uimh. 852/2004 ar oibreoirí gnólachtaí bia a oibríonn ag céim ar bith de tháirgeadh, de phróiseáil agus de dháileadh bia na rialacha ginearálta sláinteachais a leagtar amach in Iarscríbhinn II a ghabhann leis an Rialachán sin a chomhlíonadh, inter alia.
42      Tá an oibleagáid sin mar chuid den ‘oibleagáid ghinearálta’, a leagtar síos in Airteagal 3 de Rialachán Uimh. 852/2004, arna léamh i gcomhar le haithris 8 den Rialachán sin, lena gceanglaítear ar oibreoirí gnólachtaí bia a áirithiú go gcomhlíonann gach céim de tháirgeadh, próiseáil agus dáileadh bia atá faoina gcúram na ceanglais sláinteachais ábhartha a leagtar síos sa Rialachán sin, chun a áirithiú nach gcuirfear sábháilteacht bia i mbaol.
43      Sainmhínítear an coincheap ‘sláinteachas bia’ in Airteagal 2(1)(a) den Rialachán sin mar choincheap lena gcuimsítear na bearta agus na coinníollacha is gá chun guaiseacha a rialú agus chun a áirithiú go mbeidh bia oiriúnach lena chaitheamh ag an duine agus an úsáid atá beartaithe dó á cur san áireamh.
44      Sa dara háit, leagtar síos le forálacha
d’Iarscríbhinn II a ghabhann le Rialachán Uimh. 852/2004, dá dtagraítear in Airteagal 4(2) den Rialachán sin, na rialacha ginearálta sláinteachais is infheidhme, i bprionsabal, maidir le gach oibreoir gnólachta bia. Tagraíonn an iarraidh ar réamhrialú go sainráite do chúig cinn de na rialacha sin.
45      Ar an gcéad dul síos, faoi phointe 2(c) de Chaibidil I d’Iarscríbhinn II, maidir leis an áitreabh a úsáidtear le haghaidh bia, de réir a leagan amach, a dheartha, a thógála, a shuímh agus a mhéide, ní mór a bheith in ann dea-chleachtais sláinteachais a chur i bhfeidhm leis, go háirithe chun éilliú a chosc agus go háirithe chun lotnaidí a rialú.
46      Dá bhrí sin, forchuirtear leis an bhforáil sin oibleagáid maidir le saintréithe na n-áitreabh a úsáidtear le haghaidh bia nach mór a bheith in ann dea-chleachtais sláinteachais a chur i bhfeidhm chun ‘éilliú’ an bhia sin a chosc, de réir bhrí Rialachán Uimh. 852/2004. Fágann sin, nach sárú ann féin ar an oibleagáid atá ar na hoibreoirí sin faoi phointe 2(c) de Chaibidil I d’Iarscríbhinn II a ghabhann leis an Rialachán sin, rianta nó tuartha lotnaidí a bheith in áitribh a úsáidtear le haghaidh bia, ar oibleagáid í nach mór d’oibreoirí gnólachtaí bia a rialú, a mhéid a d’fhéadfadh saintréithe na n-áitreabh sin a fhágáil gur féidir dea-chleachtais den sórt sin a bhunú.
47      Ar an dara dul síos, foráiltear le pointe 1(a) de Chaibidil V d’Iarscríbhinn II nach mór na hearraí, na saoráidí agus an trealamh lena dtagann earraí bia i dteagmháil a ghlanadh go héifeachtach agus, i gcás gurb iomchuí, a dhíghalrú a mhinice is leor chun aon riosca éillithe a sheachaint. Sainmhínítear an coincheap ‘riosca’ in Airteagal 3(9) de Rialachán Uimh. 178/2002 mar fheidhm de dhóchúlacht agus de dhéine éifeachta díobhálaí ar an tsláinte, de dheasca guais a bheith ann.
48      An oibleagáid sin maidir le glanadh agus díghalrú a dhéanamh minic go leor chun aon riosca éillithe a sheachaint, ní féidir a mheas go gcomhlíontar í i gcás go n-aimsíonn na húdaráis inniúla rianta agus tuartha lotnaidí i saoráidí nó ar threallamh a bhíonn i dteagmháil le bia.
49      Ar an tríú dul síos, de réir fhorálacha Chaibidil IX, pointe 2, d’Iarscríbhinn II, ina leagtar síos na rialacha is infheidhme maidir le bia, amhábhair agus na comhábhair uile a stóráiltear i ngnólachtaí bia, ní mór iad a choinneáil i ndálaí leordhóthanacha chun meath díobhálach a sheachaint agus chun iad a chosaint ar éilliú.
50      Leanann sé ó fhoclaíocht na forála sin, go háirithe ó na nathanna ‘gach comhábhar stóráilte’ agus ‘aon éilliú’, arna léamh i bhfianaise an chuspóra a shaothraítear le Rialachán Uimh. 852/2004, arb é atá ann ardleibhéal cosanta do thomhaltóirí a áirithiú maidir le sábháilteacht bia, nach gcomhlíontar an oibleagáid amhábhair agus comhábhair a stóráil go leordhóthanach, de réir bhrí na forála sin, i gcás go gcinnfidh an t-údarás inniúil, in áitreabh stórála gnólachta bia, ní hamháin go bhfuil rianta nó tuartha lotnaidí ann, ach go bhfuil táirgí salacha agus salaithe ann freisin.
51      Ar an gceathrú dul síos, ceanglaítear le pointe 3 de Chaibidil IX d’Iarscríbhinn II a ghabhann le Rialachán Uimh. 852/2004, ag gach céim den táirgeadh, den phróiseáil agus den dáileadh, nach mór bia a chosaint ar aon éilliú ar dócha go bhfágfadh sé go mbeadh mí-oiriúnach lena chaitheamh ag an duine, neamhshábháilte, nó éillithe sa chaoi nach bhféadfaí a mheas go réasúnta go bhfuil sé oiriúnach lena chaitheamh sa staid sin.
52      Mar gheall ar an gceanglas bia a chosaint ar ‘[aon] éilliú’ ag ‘gach céim de tháirgeadh, de phróiseáil agus de dháileadh’ an bhia sin, arb iad oibreáin bhitheolaíocha, cheimiceacha nó fhisiceacha a d’fhágfadh go mbeadh sé mí-oiriúnach lena chaitheamh ag an duine is cúis leis, agus mar gheall ar an gcuspóir  ardleibhéal cosanta do shláinte tomhaltóirí a áirithiú, ní chomhlíontar an fhoráil sin i gcás go
n-aimsíonn an t-údarás inniúil earraí bia atá éillithe agus creimithe ag lotnaidí i siopaí nó i dtrádstórais gnólachta bia.
53      Ar an gcúigiú dul síos, de réir phointe 4 d’fhorálacha Chaibidil IX d’Iarscríbhinn II, ní mór d’aon oibreoir gnólachta bia modhanna leordhóthanacha a fhorbairt chun lotnaidí sa ghnólacht bia atá faoina rialú a rialú.
54      Is léir ón bhforáil sin, arna léamh i bhfianaise chuspóir Rialachán Uimh. 852/2004 maidir le sábháilteacht bia a áirithiú agus ardleibhéal cosanta do shláinte tomhaltóirí a áirithiú, gur léiriú tábhachtach é cinneadh an údaráis inniúil go bhfuil lotnaidí i siopaí nó i dtrádstórais gnólachta bia a chuireann shuíomh nach bhfuil modhanna leordhóthanacha curtha i bhfeidhm ag oibreoir an gnólachta sin chun na lotnaidí sin a rialú. Ina theannta sin, is léir ó na forálacha sin gur leor an fhionnachtain arís agus arís eile go bhfuil rianta den sórt sin i láthair chun a léiriú gur sáraíodh an oibleagáid na modhanna leordhóthanacha sin a ghlacadh.
55      Sa tríú háit, mar is léir ó chásdlí na Cúirte, chun forálacha d’Iarscríbhinn II a ghabhann le Rialachán Uimh. 852/2004 a léiriú, ní mór a chur san áireamh, ach go háirithe, Airteagal 5 den Rialachán sin (féach, chuige sin, breithiúnais an 6 Deireadh Fómhair 2011, Astrid Preissl, C-381/10, EU:C:2011:638, mír 26, agus Albrecht agus páirtithe eile, C-382/10, EU:C:2011:639, mír 18).
56      Faoi Airteagal 5(1) den Rialachán sin, arna léamh i bhfianaise aithris 12 de, ceanglaítear ar oibreoirí gnólachtaí bia nós imeachta buan nó nósanna imeachta buana a bhunú, a chur chun feidhme agus a choinneáil ar bun bunaithe ar phrionsabail AGPRC, go háirithe an nós imeachta a leagtar amach in Airteagal 5(2)(a) den Rialachán sin, de réir a gcaithfidh na hoibreoirí aon ghuais a aithint, a dhíothú nó a laghdú go leibhéil inghlactha. Leagtar amach in Airteagal 1(1)(d) den Rialachán sin, i ndáil leis sin, go bhfuil sé beartaithe le cur i bhfeidhm ginearálta na nósanna imeachta atá bunaithe ar phrionsabail AGPRC, mar aon le cur chun feidhme dea-chleachtas sláinteachais, ar a bhfuil sé beartaithe dliteanas na n-oibreoirí den sórt sin a neartú.
57      Dá bhrí sin, ní féidir le cur chun feidhme phrionsabail AGPRC, i gcomhréir le hAirteagal 5 de Rialachán Uimh. 852/2004, an t-oibreoir gnólachta bia a scaoileadh óna dhliteanas a eascraíonn as sárú ar fhorálacha d’Iarscríbhinn II a ghabhann leis an Rialachán sin, arna léamh i gcomhar le hAirteagal 4(2) den Rialachán sin.
58      I ndáil leis sin, ní féidir a mheas go gceadaítear leis an ‘solúbthacht a dheonaítear do ghnólachtaí áirithe’, dá dtagraítear sa teachtaireacht ón gCoimisiún dá dtagraítear i mír 20 den bhreithiúnas seo, oibreoir gnólachta bia a dhíolmhú óna oibleagáidí faoi Airteagal 4(2) de Rialachán Uimh. 852/2004, i gcomhar le hIarscríbhinn II a ghabhann leis. Mar a luaitear in aithris 16 den Rialachán sin, ní féidir leis an ‘solúbthacht’ sin, atá beartaithe chun modhanna traidisiúnta a choinneáil ar bun, cuspóirí sláinteachais bia a chur i mbaol.
59      Mar a d’áitigh Rialtas na Fraince agus an Coimisiún, go bunúsach, ina mbarúlacha i scríbhinn, tá na hoibleagáidí a leagtar síos in Airteagal 4(2) agus in Airteagal 5 de Rialachán Uimh. 852/2004 comhlántach leis an aidhm freagracht oibreoirí gnólachtaí bia a mhéadú.
60      Sa chás seo, de réir na faisnéise a chuir an chúirt a rinne an tarchur ar fáil, léirigh iniúchtaí a rinneadh arís agus arís eile roinnt míonna óna chéile i roinnt brainsí den ghnólacht bia lena mbaineann éilliú ó rianta lotnaidí in earraí bia, ar earraí bia agus i ngarchomharsanacht earraí bia, a raibh a bhformhór ar an margadh cheana féin, is é sin le rá, a raibh rochtain ag tomhaltóirí orthu.
61      Ar deireadh, a mhéid nach léir ón iarraidh ar réamhrialú, sa díospóid sna príomhimeachtaí, gur líomhain an t-oibreoir gnólachta bia lena mbaineann go raibh force majeure, cúis eachtrach nó earráid dhochloíte ann, ní gá scrúdú a dhéanamh ar an gcuid sin den cheist a tarchuireadh.
62      I bhfianaise na mbreithnithe go léir roimhe seo, is é an freagra ar an gceist a tharchuirtear:
–        nach mór forálacha Iarscríbhinn II, Caibidil V, pointe 1(a), agus Caibidil IX, pointí 2 agus 3
a ghabhann le Rialachán Uimh. 852/2004, arna léamh i gcomhar le hAirteagal 4(2) agus Airteagal 5(1) agus (2) den Rialachán sin, a léiriú sa chaoi gur leor cinneadh an údaráis inniúil maidir le rianta agus tuartha lotnaidí i siopaí agus i dtrádstórais gnólachtaí bia chun a shuíomh gur sáraíodh na hoibleagáidí atá ar an oibreoir gnólachta bia a rialaíonn an gnólacht sin, faoi na forálacha sin, gan gá a chruthú, ina theannta sin, nár bhain an t-oibreoir sin úsáid as gach modh gurbh fhéidir chun lotnaidí den sórt sin a chosc.
–        ní mór forálacha d’Iarscríbhinn II, Caibidil IX, pointe 4 a ghabhann le Rialachán Uimh. 852/2004, arna léamh i gcomhar le hAirteagal 4(2) agus Airteagal 5(1) agus (2) den Rialachán sin, a léiriú sa chaoi gur leor go gcinnfidh an t-údarás inniúil arís agus arís eile go bhfuil rianta agus tuartha lotnaidí den sórt sin ann chun a shuíomh nár ghlac an t-oibreoir sin modhanna leordhóthanacha chun orgánaigh den sórt sin a rialú,
–        ní mór forálacha phointe 2(c) de Chaibidil I d’Iarscríbhinn II a ghabhann le Rialachán Uimh. 852/2004, arna léamh i gcomhar le hAirteagal 4(2) agus Airteagal 5(1) agus (2) den Rialachán sin, a léiriú sa chaoi go mbraitheann sárú ar na forálacha sin ar chruthúnas nach féidir dea-chleachtais sláinteachais a bhunú mar gheall ar shaintréithe áitreabh gnólachta a úsáidtear le haghaidh earraí bia.
Costais
63      Ós rud é, a mhéid a bhaineann sé leis na páirtithe sna príomhimeachtaí, go bhfuil na himeachtaí mar chéim sa chás os comhair na cúirte a rinne an tarchur, baineann ceist na gcostas leis an gcúirt sin. Níl na costais a tabhaíodh trí bharúlacha a chur faoi bhráid na Cúirte, seachas costais na bpáirtithe sin, inghnóthaithe.
Ar na forais sin, rialaíonn an Chúirt (an Tríú Dlísheomra) mar seo a leanas:
–        Maidir le forálacha d’Iarscríbhinn II, Caibidil V, pointe 1(a), agus Caibidil IX, pointí 2 agus 3 a ghabhann le Rialachán Uimh. 852/2004 ó Pharlaimint na hEorpa agus ón gComhairle an 29 Aibreán 2004 maidir le sláinteachas ábhair bia, arna léamh i gcomhar le hAirteagal 4(2) agus Airteagal 5(1) agus (2) den Rialachán sin
ní mór léiriú a dhéanamh mar seo a leanas:
is leor an fhionnachtain, ag an údarás inniúil, arís agus arís eile go bhfuil rianta agus tuartha lotnaidí i siopaí agus i dtrádstórais gnólachtaí bia chun a shuíomh gur sáraíodh na hoibleagáidí atá ar an oibreoir gnólachta bia a rialaíonn an gnólacht sin, faoi na forálacha sin, gan gá a chruthú, ina theannta sin, nár bhain an t-oibreoir sin úsáid as gach modh gurbh fhéidir chun lotnaidí den sórt sin a chosc.
–        Maidir le forálacha d’Iarscríbhinn II, Caibidil IX, pointe 4, den Rialachán Uimh. 852/2004, arna léamh i gcomhar le hAirteagal 4(2) agus le hAirteagal 5(1) agus (2) de,
ní mór léiriú a dhéanamh mar seo a leanas:
is leor an fhionnachtain, ag an údarás inniúil, arís agus arís eile, go bhfuil rianta agus tuartha lotnaidí i láthair chun a chruthú nár ghlac an t-oibreoir lena mbaineann modhanna leordhóthanacha lotnaidí den sórt sin a rialú.
–        Maidir le forálacha Iarscríbhinn II, Caibidil I, pointe 2(c) de Rialachán Uimh. 852/2004, arna léamh i gcomhar le hAirteagal 4(2) agus Airteagal 5(1) agus (2) den Rialachán sin,
ní mór léiriú a dhéanamh mar seo a leanas:
sa chaoi go mbraitheann sárú ar na forálacha sin ar chruthúnas nach féidir dea-chleachtais sláinteachais a bhunú mar gheall ar shaintréithe áitreabh gnólachta a úsáidtear le haghaidh earraí bia.
Sínithe
*      Teanga an cháis: an Fhraincis.